b"\n_START_ARTICLE_\nEnergia no renovable\n_START_PARAGRAPH_\nL'energia no renovable o energia exhaurible \xc3\xa9s aquella energia que prov\xc3\xa9 d'una font que es pot esgotar, at\xc3\xa8s que es troba a la naturalesa en una quantitat limitada. Aquestes quantitats limitades fan que una vegada consumides s'hauran acabat, ja que la seva generaci\xc3\xb3 no \xc3\xa9s immediata sin\xc3\xb3 que requereix processos de milions d'anys. Fa refer\xc3\xa8ncia a l'escala de vida humana, ja que processos com l'acumulaci\xc3\xb3 de carboni han tardat fins a cinc-cents milions d'anys. Es basa en general en el consum de combustibles, motiu pel qual de vegades s'esmenta com a combustibles exhauribles, energia a partir de combustible f\xc3\xb2ssil, combustibles f\xc3\xb2ssils o fins i tot senzillament combustibles._NEWLINE_Les fonts d'energia exhauribles convencionals s\xc3\xb3n el carb\xc3\xb3, el petroli i el gas natural (tamb\xc3\xa9 anomenats combustibles f\xc3\xb2ssils) i les de reaccions qu\xc3\xadmiques entre determinats materials (bateria). Les fonts exhauribles no convencionals s\xc3\xb3n les provinents dels agrocombustibles, o combustibles conreats, i els combustibles nuclears._NEWLINE_Un tipus d'energia geot\xc3\xa8rmica particular, la que aprofita les aig\xc3\xbces calentes, tamb\xc3\xa9 seria no renovable en determinades localitzacions, tot i que en general la geot\xc3\xa8rmica, que s'aprofita de la difer\xc3\xa8ncia de temperatura a la superf\xc3\xadcie de la Terra i a una certa produnditat, \xc3\xa9s renovable."